נמרוד שלום אריאב

נמרוד שלום (ציגי) אריאב (24 בספטמבר 1926 – 3 באוגוסט 2023) היה מנכ"ל התעשייה האווירית לישראל בשנים 1983–1985.

ביוגרפיה
אריאב נולד בלובלין שבפולין, בנם של אריה-לייב ציגלמן ומרטה לבית וייסברוד. בפרוץ מלחמת העולם השנייה עברה משפחתו לבלז'יצה. ב-1942 רצחו הנאצים את אביו במהלך אקציה בגטו בלז'יצה. לאחר הטבח הוחלט כי ינסה להסתוות לפולני-נוצרי בזכות מראהו, הוא לקח לעצמו את השם הבדוי "הנריק גורסקי", עבר לוורשה שם הצטרף למחתרת ארמייה קריובה ועבר הכשרה כלוחם. הוא הביא את אחיו התאום אברהם לוורשה, אך זהותם נחשפה וב-1943 נהרג אחיו. הוא שינה את שמו שוב ל"בז'ה יבגנוב קובלסקי". תחת זהות זו השתתף במרד ורשה במהלכו נפצע באורח קשה. לאחר המלחמה עבר למחנה עקורים בגרמניה, למד באוניברסיטה במינכן והצטרף לאצ"ל. הוא היה פעיל בתנועת הבריחה ומונה למפקד מחנה ההכשרה של ההגנה בצרפת.

ב-1948 עלה לישראל. הוא שירת בחיל האוויר במשך שבע שנים, שימש קצין אחזקה ראשי בכנף 4 והשתחרר בדרגת סרן. ב-1954 החל לעבוד במפעל בדק מטוסים (לימים התעשייה האווירית לישראל), ב-1958 הקים את החטיבה לייצור כלי טיס, לצורך ייצור מטוסי פוגה מגיסטר, ב-1964 מונה לסמנכ"ל ייצור וכיהן בתפקיד עד 1973. לאחר מכן ניהל חברה בבעלות שאול אייזנברג לשיווק מוצרי תעופה. עשור לאחר מכן התבקש על ידי משה ארנס לשוב לתעשייה האווירית על מנת לכהן כמנכ"ל ולקדם את פרויקט הלביא, אריאב הסכים תוך קציבת הכהונה מראש לשנתיים, וכיהן בתפקיד עד 1985.

לאחר פרישתו כיהן במשך כשנה כיו"ר החברה לישראל בבעלותו של אייזנברג. הוא היה שותף במשך 15 שנים עם אהרון פרנקל בחברה בתחום ייצור כלי טיס.

היה נשוי לאודט עד למותה ב-2018. נולדו להם שני בנים.

נפטר ב-3 באוגוסט 2023 והובא לקבורה בבית הקברות קריית שאול.

קישורים חיצוניים
 נמרוד שלום אריאב, באתר מוזיאון הלוחם היהודי
 הילד מהמחתרת הפולנית שהפך למנכ"ל התעשייה האווירית
 לוחם המחתרת הפולנית, שהגיע להיות מנכ"ל אחת מזרועות הביטחון של מדינת ישראל
 נמרוד שלום אריאב, באתר בטאון גמלאי התעשייה האווירית

הערות שוליים

מנכ"לי התעשייה האווירית לישראל
לוחמי ההגנה
פעילי ההעפלה
לוחמי ארמייה קריובה
ילדים בשואה: פולין
ניצולי השואה
ישראלים ילידי פולין
חיילי חיל האוויר הישראלי
דירקטורים ישראלים
החברה לישראל
אישים הקבורים בבית הקברות קריית שאול
ישראלים שנולדו ב-1926
ישראלים שנפטרו ב-2023